Source: https://syoek.gr/oaed/item/2071-%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD-%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD-%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD-%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD-eafa-%EF%BF%BD%EF%BF%BD%EF%BF%BD%EF%BF%BD-%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD-%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD-%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD-%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD-%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD
Timestamp: 2018-05-24 07:46:59+00:00
Document Index: 33497211

Matched Legal Cases: ['ΑΕΔ ', 'ΑΕΔ\n', 'ΑΕΔ ', 'ΑΕΔ ', 'ΑΕΔ\n', 'ΑΕΔ ', 'ΑΕΔ ']

Πανευρωπαϊκή βράβευση από την EAfA σε εκπαιδευτικό των ΕΠΑΣ Μαθητείας ΟΑΕΔ - Σύλλογος Υπαλλήλων τ. ΟΕΚ-ΟΕΕ & ΟΑΕΔ
Το βραβείο της Ευρωπαϊκής Συμμαχίας για τη Μαθητεία (European Alliance for Apprenticeship-EAfA), για την κατηγορία «καθηγητές» (Teachers), απένειμε στην εκπαιδευτικό του Οργανισμού Απασχόλησης Εργατικού Δυναμικού και Διευθύντρια της 2ης ΕΠΑΣ Μαθητείας Θεσσαλονίκης κ. Αγγελική Φιλιππίδου η Επίτροπος Απασχόλησης κ. Marianne Thyssen. Η βράβευση πραγματοποιήθηκε στη διάρκεια της τελετής λήξης (24/11) της 2 ης Ευρωπαϊκής Εβδομάδας Επαγγελματικών Δεξιοτήτων (2nd European Skills Week) με θέμα «Παρουσιάζοντας την αριστεία και την ποιότητα στην Επαγγελματική Εκπαίδευση και Κατάρτιση» που φιλοξενήθηκε στις Βρυξέλλες. Το «βραβείο καθηγητών» είναι η μία από τις έξι κατηγορίες διακρίσεων που απονέμει η EAfA, με τις άλλες πέντε να αφορούν στη βράβευση επιχειρήσεων (μεγάλες, μικρομεσαίες και πολύ μικρές), μαθητευόμενων (apprentices) και εκπαιδευτών στην επιχείρηση (trainers).
Τα βραβεία της Ε.Ε. έχουν ως στόχο την ανάδειξη των καλύτερων πρακτικών στον τομέα της Επαγγελματικής Εκπαίδευσης στην Ευρώπη, οι οποίες μπορούν να αποτελέσουν πηγή έμπνευσης για όλους, υιοθετώντας το βασικό μήνυμα της Ευρωπαϊκής Εβδομάδας «Ανακάλυψε το ταλέντο σου»- “Discover your talent”. «Οι νικητές αντιπροσωπεύουν το εύρος των επαγγελματικών δεξιοτήτων » δήλωσε χαρακτηριστικά η κ. Marianne Thyssen και συνέχισε «καθένας από τους βραβευθέντες αναδεικνύει το προσωπικό του ταλέντο και όλοι μαζί αποδεικνύουν ότι η επαγγελματική εκπαίδευση και κατάρτιση, συμπεριλαμβανομένης της Μαθητείας, αποτελεί πρώτη επιλογή για τους νέους. Η επαγγελματική εκπαίδευση και κατάρτιση μπορεί να οδηγεί σε ελκυστικές και πολλά υποσχόμενες σταδιοδρομίες. Συγχαίρω και ευχαριστώ όλους τους νικητές για την αξιοποίηση αυτού του μηνύματος. »
Ο ΟΑΕΔ έγινε μέλος της Ευρωπαϊκής Συμμαχίας για τη Μαθητεία μέσω των 50 ΕΠΑΣ Μαθητείας, ενώ η Διεύθυνση Αρχικής Επαγγελματικής Εκπαίδευσης και Κατάρτισης του Οργανισμού υπέβαλε για πρώτη φορά φέτος αιτήσεις στην EAfA για τα βραβεία όλων των κατηγοριών. Σημειώνεται ότι στο πλαίσιο της 2 ης Ευρωπαϊκής Εβδομάδας Δεξιοτήτων πραγματοποιούνται σε όλα τα κράτη-μέλη της Ευρωπαϊκής Ένωσης εκδηλώσεις για την ανάδειξη των επαγγελματικών δεξιοτήτων των νέων. Οι ΕΠΑΣ Μαθητείας ΟΑΕΔ συμμετέχουν στην πρωτοβουλία αυτή, διοργανώνοντας από τις 27 Νοεμβρίου μέχρι και τις 15 Δεκεμβρίου εννέα εκδηλώσεις- διαγωνισμούς επίδειξης δεξιοτήτων των μαθητευόμενων, με τη συμμετοχή κοινωνικών εταίρων, επιμελητηρίων και επιχειρήσεων. Δύο εκδηλώσεις θα γίνουν στην Αθήνα (ΕΠΑΣ Καλαμακίου, Πειραιά, Γαλατσίου, Αιγάλεω και Αγίων Αναργύρων) και από μια στη Θεσσαλονίκη (1η & 2η ΕΠΑΣ Θεσσαλονίκης, Ωραιοκάστρου), τη Δράμα, τη Λάρισα, την Αργολίδα και τα Γιάννενα από τις αντίστοιχες ΕΠΑΣ.
ΠΑΤΗΣΤΕ ΕΔΩ ΓΙΑ ΤΟ ΔΕΛΤΙΟ ΤΥΠΟΥ ΟΑΕΔ
Περισσότερα σε αυτή την κατηγορία: « Δεν θα διαγραφούν από τα μητρώα ΟΑΕΔ οι σπουδαστές των ΙΕΚ Εφάπαξ επίδομα από τον ΟΑΕΔ 400€ σε ανέργους ηλικίας 18-24 που δεν παίρνουν κανέναν επίδομα »